KIRJALLINEN KYSYMYS E-0904/01 esittäjä(t): Elisabeth Schroedter (Verts/ALE) komissiolle. Kylmäpuristettua rapsiöljyä käyttävien dieselhenkilöautojen EU:n laajuinen hyväksyntä.



Virallinen lehti nro 318 E , 13/11/2001 s. 0149 - 0150



KIRJALLINEN KYSYMYS E-0904/01 esittäjä(t): Elisabeth Schroedter (Verts/ALE) komissiolle (28. maaliskuuta 2001) Aihe: Kylmäpuristettua rapsiöljyä käyttävien dieselhenkilöautojen EU:n laajuinen hyväksyntä Saksan ajoneuvojen rekisteröinnistä annetun asetuksen 24 artiklassa säädetään, että kylmäpuristetun rapsiöljyn käyttäminen dieselajoneuvoissa ei vaikuta dieselajoneuvoja koskevaan ajolupaan. Tästä syystä Saksassa varustetaan viikoittain useita satoja dieselhenkilöautoja kylmäpuristetulla rapsiöljyllä. Samalla herää kysymys, rajoittaako tämä toimi kyseisten henkilöautojen omistajien matkustusvapautta Euroopan unionissa. Voiko komissio vastata seuraaviin kysymyksiin: - Mitkä EU:n jäsenvaltiot kieltävät ajamisen dieselhenkilöautoilla, jotka on varustettu kylmäpuristetulla rapsiöljyllä? - Aiotaanko nämä rajoitukset poistaa kyseisistä jäsenvaltioista? - Jos aiotaan, milloin? - Jos ei aiota, miksi? - Mitä toimia komissio on tähän mennessä tehnyt, jotta EU:n jäsenvaltioissa sovellettaisiin yhtenäisiä sääntöjä rapsiöljyä käyttävien henkilöautojen osalta, mikä mahdollistaisi rajat ylittävän matkailun näillä ajoneuvoilla? - Mitä toimia komissio on tähän asti tehnyt rapsiöljyn käytön edistämiseksi dieselpolttonesteen korvaavana aineena? Erkki Liikasen komission puolesta antama vastaus (13. kesäkuuta 2001) Missään jäsenvaltiossa ei tällä hetkellä ole mahdollista saada tyyppihyväksyntää rapsiöljyä polttoaineena käyttävälle dieselajoneuvolle. Rapsiöljy kuuluu metyyliestereihin, ja sitä voidaan käyttää dieselpolttoaineen lisäaineena tai dieselpolttoainetta korvaavana aineena. Samaan tapaan käytetään myös auringonkukka-, palmu- ja soijaöljyjä sekä ruokaöljyjä ja eläinrasvoja. Tietyissä rakenteeltaan uudentyyppisissä moottoriajoneuvoissa voidaan käyttää polttoaineena dieselpolttoainetta, johon on lisätty pieni määrä metyyliesteriä. Tämä koskee etenkin markkinoita Ranskassa, jossa dieselpolttoaineeseen lisätään metyyliesteriä. Ajoneuvojen valmistajat suhtautuvat kuitenkin varauksellisesti metyyliesterin käyttöön dieselajoneuvojen polttoaineena. Puhtaaseen dieselpolttoaineeseen verrattuna metyyliestereitä sisältävä dieselpolttoaine voi lisätä aineiden kertymistä moottoriin, moottorin tiivisteiden ja muiden elastomeerien kulumista sekä korroosiota, koska metyyliesterillä on kosteutta imevä vaikutus. Lisäksi on todettu, että metyyliesteriä käyttävien ajoneuvojen typpioksidipäästöt ovat suuremmat kuin puhdasta dieselpolttoainetta käyttävien ajoneuvojen. Jos dieselajoneuvon omistaja käyttää ajoneuvossaan polttoaineena metyyliesteripolttoainetta kuten rapsiöljyä, tyyppihyväksyntä säilyy voimassa, koska ajoneuvon valmistaja ei pysty valvomaan, millaisia polttoaineita jo hyväksytyissä ajoneuvoissa voidaan käyttää. Ajoneuvon asianmukaisesta käytöstä ovat vastuussa ajoneuvon omistajat. Sen sijaan siitä, että metyyliesteriä käytetään ajoneuvoissa asianmukaisella tavalla, ovat vastuussa jäsenvaltion viranomaiset. Tämä ei kuitenkaan rajoita rajatylittävää ajoneuvoliikennettä. Ajoneuvolla, jonka polttoaineena on esimerkiksi Saksassa käytetty rapsiöljyä, voidaan ajaa myös toisessa jäsenvaltiossa, jossa sen polttoaineena voidaan käyttää normaalia dieselpolttoainetta. Metyyliestereiden käyttöön dieselpolttoaineissa liittyvää ongelmaa on tarkoitus tarkastella osana moottoriajoneuvopäästöjä käsittelevän komission työryhmän vuosityöohjelmaa. Mahdollisesti voidaan vahvistaa erityisvaatimuksia, jotka koskevat päästörajoja ja näin ollen myös sellaisia ajoneuvoja, joissa käytetään polttoaineena rapsiöljyä tai muuta metyyliesteriä. Lisäksi on mahdollisesti vahvistettava metyyliesteriä sisältävien koedieselpolttoaineiden tekniset erittelyt. Jos edellä mainittujen vaatimusten vahvistamista pidetään välttämättömänä, päästöistä annettuja direktiivejä muutetaan mahdollisimman pian, jotta henkilöautojen eurooppalaisen tyyppihyväksynnän soveltamisalaan voitaisiin ottaa myös metyyliesterin kaltaiset uudet polttoaineet. Tutkimusta ja kehittämistä koskevissa yhteisön ohjelmissa on lähes 20 vuoden ajan aktiivisesti tuettu biopolttoaineiden, kuten rapsiöljyn, kehittämistä. Yli puolet yhteisössä toteutetuista, rapsiöljyn valmistusta ja käyttöä koskevista hankkeista on saanut tukea yhteisöltä. Näillä ohjelmilla on näin ollen merkittävästi edistetty tulevaa biopolttoaineiden markkinoille saattamista. Komissio valmistelee tällä hetkellä biopolttoaineita koskevaa tiedonantoa, joka sisältää ehdotuksen direktiiviksi biopolttoaineiden käyttöönotosta. Tämä direktiivi on vielä ensimmäisessä valmisteluvaiheessa, mutta rapsiöljyllä tulee olemaan siinä tärkeä merkitys dieselpolttoainetta korvaavana aineena. Komissio on lisäksi jokin aika sitten julkaissut tarjouspyynnön tutkimuksesta, jossa on tarkoitus tarkastella erilaisten ajoneuvoissa tulevaisuudessa käytettävien polttoaineiden ja polttoaineratkaisujen kokonaisvaikutuksia ympäristöön. Tässä tutkimuksessa on tarkoitus keskittyä rajatylittävään liikenteeseen ja tarkastella ratkaisuja, joilla pyritään ehkäisemään ilmaston muuttumista ja samanaikaisesti vähentämään muita ympäristöongelmia tai ainakin turvaamaan jo saavutetut tulokset.